Uredba Sveta (EGS) št. 4058/86

z dne 22. decembra 1986

o usklajenem delovanju za zaščito prostega dostopa do tovora v čezmorskem prometu

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti in zlasti člena 84(2) Pogodbe,

ob upoštevanju osnutka uredbe, ki ga je predložila Komisija,

ob upoštevanju mnenja Evropskega parlamenta [1],

ob upoštevanju mnenja Ekonomsko-socialnega odbora [2],

ker vedno večje število držav poskuša zaščititi svojo trgovsko ladjevje bodisi enostransko z zakonodajo ali upravnimi ukrepi bodisi z dvostranskimi sporazumi z drugimi državami;

ker so nekatere države na podlagi ukrepov, ki so jih sprejele, ali prakse, ki so jo uvedle, izkrivile uporabo načela lojalne in svobodne konkurence v pomorski trgovini z eno ali več državami članicami;

ker glede linijskih prevozov Konvencija Združenih narodov o Kodeksu vedenja linijskih konferenc, ki je začela veljati 6. oktobra 1983, zagotavlja nekatere pravice ladjarskim družbam, članicam konference, ki tvorijo združenje;

ker tretje države, ki so pogodbenice ali podpisnice te konvencije, vedno bolj razlagajo njene določbe na tak način, da dejansko povečujejo pravice, dane njihovim ladjarskim družbam po tej konvenciji, tako v linijskih prevozih kot v prosti plovbi, v škodo ladjarskih družb Skupnosti ali držav OVSE, ne glede na to, ali so članice konference ali ne;

ker se tretje države v zvezi s prometom z razsutim tovorom vedno bolj nagibajo k omejitvi dostopa do prometa z razsutim tovorom, kar resno ogroža svobodno konkurenco, ki na splošno prevladuje v prometu z razsutim tovorom; ker države članice potrjujejo svojo zavezanost svobodni konkurenci kot bistveni značilnosti prometa s suhim in tekočim razsutim tovorom in so prepričane, da bo imela uvedba delitve tovora v tem prometu resne posledice za trgovske interese vseh držav, saj bo bistveno povečala prevozne stroške;

ker bi omejitev dostopa do prometa z razsutim tovorom neugodno vplivala na trgovsko ladjevje držav članic in bistveno povečala prevozne stroške takih tovorov, kar bi imelo resne posledice za trgovske interese Skupnosti;

ker bi morala biti Skupnost zmožna zagotoviti usklajeno delovanje držav članic v primeru, če rezervacija ladijskega prostora za tovor pri ladjarskih družbah tretjih držav neugodno vpliva na konkurenčnost trgovskega ladjevja držav članic, njihove trgovske interese ali tudi, če to zahteva mednarodni sporazum;

ker Odločba Sveta 77/587/EGS [3] med drugim predvideva posvetovanje o različnih vidikih razvoja v odnosih med državami članicami in tretjimi državami glede pomorskega prometa;

ker Odločba Sveta 83/573/EGS [4] med drugim predvideva dogovarjanje držav članic o vseh protiukrepih, ki jih lahko sprejmejo proti tretjim državam, in možnost držav članic o skupni uporabi ustreznih protiukrepov, ki so del njihove nacionalne zakonodaje;

ker je treba razvijati in izboljšati mehanizme, predvidene v teh odločbah, za zagotovitev usklajenega delovanja držav članic v nekaterih okoliščinah, na zahtevo države članice ali držav članic ali na podlagi mednarodnega sporazuma,

SPREJEL NASLEDNJO UREDBO:

Člen 1

Postopek, predviden v tej uredbi, se uporablja, kadar ravnanje tretje države ali njenih organov omejuje ali grozi, da bo omejilo, prosti dostop ladjarskih družb držav članic ali ladij, registriranih v državi članici v skladu z njeno zakonodajo, do:

- linijskega prevoza tovora v prometu v okviru Kodeksa, razen če je tako ravnanje sprejeto v skladu s Konvencijo Združenih narodov o Kodeksu vedenja linijskih konferenc;

- linijskega prevoza tovora v prometu izven Kodeksa;

- prevoza razsutega tovora in katerega koli drugega tovora v prosti plovbi;

- prevoza potnikov;

- prevoza oseb ali blaga do naprav na morju ali med njimi.

Ta postopek ne posega v mednarodnopravne obveznosti Skupnosti in njenih držav članic.

Člen 2

V tej uredbi:

- "nacionalna ladjarska družba" pomeni ladjarsko družbo tretje države, ki opravlja prevozne storitve med svojo državo in eno ali več državami članicami;

- "tretja ladjarska družba" pomeni ladjarsko družbo tretje države, ki opravlja prevozne storitve med drugo tretjo državo in eno ali več državami članicami.

Člen 3

Država članica lahko zahteva usklajeno delovanje.

Zahteva se predloži Komisiji; ta v štirih tednih Svetu predloži ustrezna priporočila ali predloge.

Svet, ki ravna v skladu z glasovalnim postopkom, določenim v členu 84(2) Pogodbe, lahko odloči o usklajenem delovanju, predvidenem v členu 4.

Pri odločanju o usklajenem delovanju Svet po tehtnem premisleku upošteva tudi zunanjetrgovinsko politiko, interese pristanišč in politiko v pomorskem prometu zadevnih držav članic.

Člen 4

1. Usklajeno delovanje lahko obsega:

(a) diplomatske ukrepe glede zadevnih tretjih držav, zlasti kadar dejanja teh držav grozijo z omejevanjem dostopa do tovora;

(b) protiukrepe proti ladjarski družbi ali družbam zadevnih tretjih držav ali ladjarski družbi ali družbam drugih držav, ki imajo od ukrepov, ki so jih sprejele zadevne države, korist, ne glede na to, ali delujejo v prometu Skupnosti kot nacionalna ladjarska družba ali kot tretja ladjarska družba.

Ti protiukrepi lahko obsegajo, posamično ali v sestavi:

(i) uvedbo obvezne pridobitve dovoljenja za natovarjanje, prevoz ali raztovarjanje tovora; takšno dovoljenje je lahko odvisno od pogojev ali obveznosti;

(ii) uvedbo kvote;

(iii) uvedbo davkov ali dajatev.

2. Diplomatske ukrepe se sprejme pred sprejetjem protiukrepov.

Taki protiukrepi ne posegajo v mednarodnopravne obveznosti Evropske skupnosti in njenih držav članic, upoštevajo vse zadevne interese in ne povzročajo, niti neposredno niti posredno, preusmeritve trgovinskih tokov znotraj Skupnosti.

Člen 5

1. Pri odločanju za enega ali več protiukrepov iz člena 4(1)(b) Svet po potrebi navede:

(a) okoliščine, ki so povzročile sprejetje protiukrepov;

(b) promet ali obseg pristanišč, za katera protiukrepi veljajo;

(c) zastavo ali ladjarsko družbo tretje države, katere ukrepi v zvezi z rezervacijo tovora omejujejo prosti dostop do tovora na zadevnem prometnem področju;

(d) največjo količino (odstotek, tonaža, zabojniki) ali vrednost tovora, ki se lahko natovarja ali raztovarja v pristaniščih držav članic;

(e) največje število plovb iz in v pristanišča držav članic;

(f) višino ali odstotek in osnovo za zaračunane davke in dajatve ter način njihovega pobiranja;

(g) trajanje protiukrepov.

2. Če protiukrepi, predvideni v odstavku 1, niso predvideni v nacionalni zakonodaji države članice, jih lahko v skladu s sklepom Sveta iz tretjega odstavka člena 3 sprejme zadevna država članica na podlagi te uredbe.

Člen 6

1. Če Svet v dveh mesecih ne sprejme predloga o usklajenem delovanju, lahko države članice posamično ali kot skupina sprejmejo nacionalne ukrepe, če okoliščine to zahtevajo.

2. Vendar pa lahko v nujnih primerih države članice posamično ali kot skupina sprejmejo potrebne začasne nacionalne ukrepe celo pred potekom dvomesečnega obdobja iz odstavka 1.

3. Nacionalni ukrepi, sprejeti na podlagi tega člena, se takoj sporočijo Komisiji in drugim državam članicam.

Člen 7

V obdobju, v katerem protiukrepi veljajo, se države članice in Komisija vsake tri mesece ali pogosteje, če je to potrebno, med seboj posvetujejo v skladu s posvetovalnim postopkom, vzpostavljenim zOdločbo 77/587/EGS, da bi razpravljale o učinkih sprejetih protiukrepov.

Člen 8

Postopek, predviden v tej uredbi, se lahko uporabi, kadar ravnanje tretje države ali njenih organov omejuje ali grozi, da bo omejilo, dostop ladjarskih družb druge države OVSE, če sta se na podlagi vzajemnosti ta država in Skupnost dogovorili o usklajenem nasprotovanju v primeru omejevanja dostopa do tovora.

Ta država lahko predloži zahtevo za usklajeno delovanje in se pridruži takemu usklajenemu delovanju v skladu s to uredbo.

Člen 9

Ta uredba začne veljati 1. julija 1987.

Ta uredba je v celoti zavezujoča in se neposredno uporablja v vseh državah članicah.

V Bruslju, 22. decembra 1986

Za Svet

Predsednik

G. Shaw

[1] UL C 255, 15.10.1986, str. 169.

[2] UL C 344, 31.12.1985, str. 31.

[3] UL L 239, 17.9.1997, str. 23.

[4] UL L 332, 28.11.1983, str. 37.

--------------------------------------------------